text: Esbjerg får nyt vartegn
  08 december 2015 kl. 18.15
  Erhvervsmanden Tage Sørensen har skænket en stor granitskulptur til Esbjerg.
  Esbjerg Skibet er navnet på den store granitskulptur, som fremover bliver vartegn for Esbjergs nye havnebydel, Esbjerg Strand.
  Skulpturen er en gave til Esbjerg fra Tage Sørensen i anledning af hans 100-års fødselsdag i lørdags. I samme anledning sørgede den kendte erhvervsmand også for, at der blev serveret portvin og chokolade til samtlige beboere på Esbjerg Kommunes plejehjem.
  Kunstneren bag skulpturen er stenhuggeren Jørgen Martin Pedersen fra Vejrup. Esbjerg Skibet, der er doneret af Claus Sørensens Fond, er næsten syv meter høj, vejer 35 ton og koster omkring tre millioner.
  Som gestus og tak for gaven har Esbjerg Kommune valgt at opkalde pladsen efter fødselaren. Pladsen yderst på Esbjerg Strand, foran Semco Martimes nye hovedkontor, kommer til at hedde Tage Sørensens Plads.
  
  